கேண்டி க்ரஷ் சாகா ~ புதிர் விலக்குவதை இலக்காகக் கொண்ட விடியோ கேம். கிங் (King) நிறுவனம் இதனைத் தயாரித்து வழங்குகிறது. முதன் முதலில், 2012 ஆம் ஆண்டில், ஏப்ரல் 12ல் பேஸ்புக் தளத்தில் இது அறிமுகமானது. அதே ஆண்டு, நவம்பர் மாதம், ஐ.ஓ.எஸ்., மற்றும் ஆண்ட்ராய்ட் போன்களுக்கும், விண்டோஸ் இயங்கும் ஸ்மார்ட் போன்களுக்கு 2014 டிசம்பரிலும் வெளியானது. 2013, மார்ச் மாதத்திலேயே, அதிகம் விளையாடப்படும் விளையாட்டாக இது பெயர் எடுத்தது. தொடர்ந்து இரு வாரங்களுக்கு ஒரு முறை புதிய நிலைகள், இந்த விளையாட்டில் இணைக்கப்பட்டன. வெறியோடு விளையாடிய பலர், புதிய லைப் மற்றும் விதி விலக்கல்களுக்குப் பணம் கட்டி விளையாடத் தொடங்கினார்கள். கிங் நிறுவனம் பணத்தை அள்ளிக் கொண்டிருக்கிறது. இத்தனைக்கும் விளையாடும் நூறு பேர்களில், 2லிருந்து 3 பேர் தான் பணம் செலுத்தி “லைப்” வாங்கி விளையாடுகின்றனர். மற்ற 97 பேர் இலவசமாகவே விளையாடி வருகின்றனர். இதன் வருமானக் கணக்கைப் பார்க்கலாமா? 2013 ஆம் ஆண்டிலேயே நாள் ஒன்றுக்கு சராசரியாக 6 லட்சத்து 33 ஆயிரம் டாலர் வருமானமாக ஈட்டியது. இது ஆப்பிள் ஸ்டோரில் பெற்ற வருமானம் மட்டுமே. 2013ல் ஆப்பிள் ஸ்டோரில் அதிக எண்ணிக்கையில் தரவிறக்கம் செய்யப்பட்ட அப்ளிகேஷன் என்ற பெயரையும் கேண்டி க்ரஷ் சாகா பெற்றது.